SKRIFTLIG FORESPØRGSEL E-2179/00

af Jaime Valdivielso de Cué (PPE-DE) til Kommissionen

(7. juli 2000)

Om: Beskæftigelse

Der er for nylig blevet offentliggjort en undersøgelse udarbejdet af konsulentfirmaerne Datamonitor og Microsoft, hvoraf det fremgår, at Europa i de næste tre år vil gå glip af en indtjening på 380 mia. euro, fordi der ikke er nok uddannede i informationsteknologi.

Hvilke særlige foranstaltninger har Kommissionen under forberedelse for at tilfredsstille efterspørgslen efter arbejdskraft på dette område i betragtning af det omfattende arbejdsløshedsproblem i Europa?

Svar afgivet på Kommissionens vegne af Anna Diamantopoulou

(18. september 2000)

Kommissionen er klar over, at kvalifikationskløften udgør et problem for den europæiske økonomi. Medlemsstaterne og arbejdsmarkedets parter er hovedansvarlige for at dække efterspørgslen på arbejdstagere inden for dette område, mens Kommissionen har til opgave at koordinere den europæiske indsats for beskæftigelsen. Kommissionen koordinerer også det arbejde, der foregår i ESDIS (gruppen på højt plan vedrørende informationssamfundets beskæftigelsesmæssige og sociale aspekter), som er sammensat af repræsentanter for medlemsstaterne.

Kommissionens meddelelse Strategier for job i informationssamfundet(1), som blev udarbejdet i samarbejde med ESDIS og fremlagt for Det Europæiske Råd i Lissabon, anerkender, at der er mangel på ekspertviden om informationssamfundet, og indeholder en række anbefalinger rettet mod medlemsstaterne, arbejdsmarkedets parter og virksomheder beskæftiget med informationssamfundet med henblik på at tilvejebringe de kvalifikationer, som erhvervslivet har behov for.

I Kommissionens udkast til handlingsplanen eEurope 2002 Et informationssamfund for alle(2), som fik støtte fra Det Europæiske Råd i Feira, opstilles der i et særligt afsnit om Arbejde i den videnbaserede økonomi, affattet på grundlag af Kommissionens meddelelse(3), tre hovedudfordringer for Fællesskabet: at opfylde efterspørgslen for IT-arbejdskraft gennem uddannelse og efteruddannelse, at øge beskæftigelsesfrekvensen, og at øge arbejdets organisationsmetoder.

I udkastet til handlingsplanen opstilledes seks aktionslinjer med frister fra slutningen af 2000 til slutningen af 2002, som løbende vil blive fulgt og evalueret af medlemmer af ESDIS i samarbejde med Kommissionen: at give arbejdsstyrken mulighed for at lære sin digitale ABC gennem livslang uddannelse, at øge antallet af IT-uddannelsespladser eventuelt ved at anvende Den Europæiske Socialfond, at indføre et europæisk bevis for grundlæggende færdigheder inden for informationsteknologi, at støtte øget fleksibilitet på arbejdspladsen fx telearbejde og deltidsarbejde, at fremme et netværk af uddannelses- og efteruddannelsescentre for

informations- og kommunikationsteknologi (IKT) og efteruddannelse af universitetsuddannede, og at sikre offentligheden adgang til Internettet på offentlige steder og etablere multimedia-telecentre i alle lokalsamfund eventuelt med støtte fra strukturfondene.

Med hensyn til dagsordenen fra Lissabon opfordrede Det Europæiske Råd Fællesskabet og medlemsstaterne til at forberede overgangen til en konkurrencedygtig, dynamisk og videnbaseret økonomi og at sætte spørgsmål om IKT-kvalifikationer og den digitale ABC øverst på den europæiske dagsorden. I den sammenhæng skal to spørgsmål fremhæves. Konklusionerne fra Lissabon henleder opmærksomheden på, at det er nødvendigt at forbedre beskæftigelsesegnetheden og at reducere kvalifikationskløften og foreslår, at det især opnås ved at tilbyde arbejdsformidling via en database med job- og uddannelsestilbud, som dækker hele Europa og ved at fremme særlige programmer, så arbejdsløse sættes i stand til at erhverve de manglende kvalifikationer. De foreslår også, at livslang læring prioriteres højere ved at opfordre til, at der indgås aftaler mellem arbejdsmarkedets parter og ved at forbedre komplementariteten mellem livslang læring og tilpasningsevne (fleksible arbejdstider osv.). Desuden er der behov for en betydelig stigning i de årlige investeringer pr. indbygger i menneskelige ressourcer.

(1) KOM(2000) 48 endelig udg.

(2) KOM(2000) 330 endelig udg.

(3) KOM(2000) 48 endelig udg.